פורט דבאנאהאלי

פורט דבאנאהאלי (בקאנדה: ದೇವನಹಳ್ಳಿಯ ಕೋಟೆ) הוא מבצר במדינת קרנאטקה שבדרום הודו, כ-35 ק"מ מדרום לבנגלורו. נבנה תחילה בבוץ ב ונבנה מחדש מלבנים ב.

בקרבת המבצר נמצא מקום היוולדו של שליט ממלכת מייסור, טיפו סולטאן ושני אתרים אלו הוגדרו כאתרים היסטוריים על ידי סוכנות הסקר הארכאולוגי של הודו. שטח המבצר משמש כיום למבני מגורים והאתרים ההיסטוריים שבו (החומות, השערים, המצודות ומבני הדת) נגישים אך אינם מתוחזקים כיאות.

 ההיסטוריה של המבצר 
בתחילת המאה ה-16 שלטה אימפריית ויג'איאנגר בדבאנאהאלי  ולפי המסורת המבצר נוסד בעיר זו ב-1501 על ידי מאלא באיר גוואדה (Malla Baire Gowda), בנו של ראנא באיר גוואדה (Rana Baire Gowda) שהוא ומשפחתו היו פליטים באזור לאחר שנמלטו ממדינת טמיל נאדו. המבצר נבנה במקור מבוץ והיה בשימוש משפחת באיר גוואדה עד אמצע המאה ה-18.

ב-1747 נכבש המבצר על ידי שליטי ממלכת מייסור שביצרו אותו כפי שהוא נראה כיום. לאחר כיבושו נערכו מלחמות שליטה על המבצר בין המייסורים ל. בהמשך אותה מאה שלט במבצר מלך מייסור חיידר עלי כשבנו, טיפו סולטאן, ששלט בממלכה אחריו, נולד בקרבת המבצר.

במהלך מלחמת אנגלו-מייסור השלישית (1792-1789) הוביל צ'ארלס קורנווליס את ניצחון צבאה של חברת הודו המזרחית הבריטית על ממלכת מייסור והמבצר עבר לשליטת הבריטים.

ב-1947 עזבו הבריטים את הודו והמבצר נמסר לממשלת הודו. בהמשך הוגדר כאתר היסטורי ועבר לאחריותה של סוכנות הסקר הארכאולוגי של הודו. על אף סווג כאתר היסטורי המבצר לא מתוחזק כראוי ונמצא בתהליך התפוררות כשהערבוב של אתרים היסטוריים ובתי מגורים תורם לתהליך הפגיעה במבצר ואתריו.

בתחילת המאה ה-21 החלה בנגלורו להתפתח כבירת התוכנה של הודו. תהליכים אלו הביאו לפיתוח עירוני מואץ שכלל כבישים, בתי מגורים ומשרדים והשפיע משמעותית על בנגלור ו"גלש" ליישובים סמוכים כמו דבאנאהאלי  שמצפון לבנגלור. תוכניות פיתוח אלו מאיימות הן על המבצר והן על מקום הולדתו של טיפו סולטאן.

 מבנה המבצר 
למבצר צורה אובלית ושטחו כ-80 דונם. שטח זה הוקף בחומה שלאורכה נבנו, במרחקים שווים, 12 מצודות חצי עגולות עליהן נבנו עמדות תותחים כשהחומה והמצודות נבנו מטיט ולבנים. בשני קצות הציר המרכזי של המבצר נבנו שני שערים, קטנים יחסית, המאפשרים מעבר סוסים ועגלות.

בשטח המבצר נבנו מספר מבנים דתיים, חלקם מתקופת אימפריית ויג'איאנגר. במשך השנים נוצל השטח שבין החומות לבניית בתי מגורים רגילים וכיום המבנים המקוריים נבלעים בין הבנייה החדשה. מבנים אלו מנציחים אלים שונים באמונה ההינדית והם כוללים את:

מקדש קוטה וונוגופאלאסוואמי
מקדש קוטה וונוגופאלאסוואמי (Kote Venugopalaswamy Temple) הוא בין המבנים העתיקים ביותר שקיימים במתחם המבצר. על קירותיו ועמודיו מתוארות סצנות מהראמאיאנה ובמיוחד של האל קרישנה.

מקדש סידלינגשווארה
מקדש סידלינגשווארה (Siddalingeshwara Temple) נמצא מטרים ספורים ממקדש וונוגופאלאסוואמי וגם בו ציורים דתיים.

מקדש צ'נדרמולשווארה
מקדש צ'נדרמולשווארה (Chandramouleshwara Temple) אף הוא מקדש עתיק שנבנה בתקופת אימפריית ויג'איאנגר ומכיל לינגאם (סמל פולחן לאל שיווה) וכן פסלים של האלים גנש ופרוואטי.

מקדש סרוואראנג'ניה
מקדש סרוואראנג'ניה (Sarovaranjaneya temple) מוקדש לאל הקוף הנומאן.

מקדש נאנג'ונדהשווארה
מקדש נאנג'ונדהשווארה (Nanjundeshwara Temple) נחשב למקדש העתיק ביותר המתחם המבצר.

 מקום הולדתו של טיפו סולטאן 
כ-150 מטר מדרום למבצר, ומחוץ לחומותיו, נמצא מקום הולדתו של שליט ממלכת מייסור, טיפו סולטאן, שנולד ב-1750 ומהווה דמות נערצת על המקומיים. זוהי חצר מוקפת קיר אבנים ובמרכזה מבנה אבן בגובה כשני מטר המרכב מארבעה עמודים וגג. במקום מוצבים שלטים במספר שפות המנציחים את האתר.

 גלריה 

 קישורים חיצוניים 

 פורט דבאנאהאלי ומקום הולדתו של טיפו סולטאן, באתר tipusultan.org (אורכב)
 ארבעת המבצרים של בנגלור, באתר deccanherald.com
 ההיסטוריה של דבאנאהאלי, באתר bangalorerural.nic.in (אורכב)
 מבצר דבאנאהאלי, באתר bangalorerural.nic.in
 מבצר דבאנאהאלי, באתר incredibleindia.gov.in
 מבצר דבאנאהאלי, באתר deccanherald.com

 הערות שוליים 

קטגוריה:קרנאטקה
קטגוריה:הודו: היסטוריה
קטגוריה:הודו: מבנים
קטגוריה:הודו: מבצרים
קטגוריה:הודו: היסטוריה צבאית
קטגוריה:ממלכת מייסור